text: Nu er der strøm på hele motorvejsnettet
  14 november 2017 kl. 10.07
  Det er nu blevet væsentligt lettere for el-bilister at køre lange ture rundt i Danmark. I den seneste tid er der blevet opstillet ti hurtigladere til el-biler på ti nye rastepladser - bl.a. på motorvejen mellem Herning og Vejle.
  Hurtiglader-netværket til el-biler langs motorvejene er nu så udbygget, at det er muligt at komme landet rundt uden at køre tør for strøm.
  - Åbningen af de nye hurtigladere er i tråd med mine bestræbelser på løbende at forbedre forholdene for alle trafikanter på det overordnede vejnet – herunder også el-bilister. Og så er hurtigladerne samtidig en del af regeringens bestræbelser på at fremtidssikre statsvejnettet, så det kan anvendes af mange forskellige former for køretøjer, siger transport-, bygnings- og boligminister Ole Birk Olesen i en pressemeddelelse.
  De nye hurtigladere står på rastepladser, der er opstillet på kommercielle vilkår af energiselskabet E.ON, som vandt et udbud, som Vejdirektoratet gennemførte i foråret.
  Der står nu hurtigladere til elbiler på 33 rastepladser langs motorvejsnettet.
  